
Herr Doktor

			O Zaratustra desprazábase como unha implacábel apisoadora pola inmensa estrada do mar.

			No radar, interpostos na ruta, apareceron de repente puntiños pestanexantes como vagalumes.

			Na súa ponte de mando, Herr Doktor levou a man de aceiro aos prismáticos de raios infravermellos para a visión nocturna.

			Aqueles dous barquiños con tremelucentes lanternas vermellas eran dúas cascas de noz de pescadores.

			—Estúpidos! –rosmou Herr Doktor.

			Desde logo, pensou, no ía ser el quen cambiase de rumbo. Se non se apartaban, alá eles. O fociño metálico do Zaratustra mandaríaos ao inferno do océano como quen empurra un carriño de bebé por unha escalinata.

			—Estúpidos pescadorrres de fanecas! –dixo Herr Doktor mastigando as palabras.

			Por instinto, dobrou a velocidade do cargueiro. Fixo soar a sirena. Quería asustalos dunha vez. En realidade, non pretendía buscar problemas naquel punto da costa, á altura de Fisterra. O seu obxectivo era pasar totalmente inadvertido e chegar ao seu destino, un porto do Mar do Norte. Até agora, todo saíra á perfección desde que partiran do porto africano de Dakar.

			Herr Doktor levaba desde 1945 soñando con aquela viaxe. Agora estaba a piques de realizar ese soño. Por iso, Herr Doktor sentíase mozo e forte aos seus setenta e sete anos, coma se bebese o elixir da eterna xuventude. Anos e anos oculto, disfrazado en mil personaxes, gardando o segredo e preparando o gran golpe.

			Os barquiños seguían sen apartarse, coma se fosen pilotados por cegos e xordos.

			—Forrrmigas de merrrda!

			Herr Doktor pensou en activar a alarma interna para espertar todos os seus homes. Despois cambiou de idea. Se mandaba a pique os pescadores, mellor que non houbese ningunha testemuña.

			Unha, dúas luminarias no ceo! Unha súbita claridade de verbena no océano. Herr Doktor puido ver abraiado como aqueles barquiños se converteran en lanzadeiras de bengalas que estalaban no ceo como fogos de artificio.

			Foi entón, só entón, cando Herr Doktor, estupefacto, descubriu que a dous palmos de estribor do Zaratustra se debuxaba, lanzal e sinistro asemade, un bergantín xurdido do nada. Unha nave fantasma, sen luces nin lanternas, como deixada ao pairo desde había un século.

			Herr Doktor apertou os prismáticos coa man de aceiro, os dedos como tenaces articuladas, con tal forza que as lentes saltaron coma faros dun coche prensado na chatarra. Agora si activou a alarma para espertar a tripulación e correu ao armario secreto para coller o fusil metrallador.

Abordaxe na noite

			Cando Herr Doktor volveu a mirada, metralleta en ristre, viu que unha marea de sombras humanas se descolgaban en cabos desde o bergantín fantasma. Veloces como espíritos da noite, tomaban posicións na cuberta do Zaratustra. E facíano cunha áxil precisión, coma se tivesen estudado aquel asalto mil veces.

			Herr Doktor comezou a disparar raxadas a torto e a dereito, cuspindo ao tempo maldicións e balas.

			—Atrrrás, ratas marrriñas!

			Até que apareceu aquela especie de morcego xigante que lle revoaba diante dos ollos. Herr Doktor tratou de bater coa arma naquel maldito espírito, mais a sombra voadora, lonxe de se arredar, botouse en picado e triscouno entre os ollos, facéndoo xemer de rabia e dor.

			—Carracha voadora, partícula de merda! –maldiciu, tentando protexer a cara coas mans.

			—Pecado, pecado, pecado! –berrou o espírito.

			Herr Doktor enxergou agora unha sombra aínda máis terríbel e ameazadora. Cun perfil de enorme homínido, camiñaba cara a el coxeando. Detíñase. Collía unha das súas pernas na man e facíaa oscilar coma se fose un bate de béisbol.

			—Cacho na tose! –maldiciu, ameazador, o adramán.

			Herr Doktor non agardou a ver en que paraba o pesadelo. Sabíase perdido. Os seus homes, sorprendidos en cirolas no medio do océano, caían como moscas pola cuberta. Saltou da ponte de mando como puido, correu cara á popa, lanzou unha zodiac á auga e saíu fungando pola gran chaira do mar, deixando co bramido do motor o ronsel dunha ameaza.

			—Volverrrei, maldito patachula!

			O xigantón calzou de novo a perna e saudou ao espírito con plumas pousado no seu ombro.

			—Bo traballo, Calamidá! Imos ver que merda levaba ese cabrón.

O segredo do Zaratustra

			Os asaltantes da noite abriron ansiosos as comportas das adegas do Zaratustra. Cando o conseguiron, fíxose ese silencio que precede a desolación. Polo mar correu un coro de blasfemias. O enorme bandullo do cargueiro estaba cheo de troncos de árbores da selva africana.

			—Boa madeira! –dixo alguén con ironía, detrás do coxo grandón.

			—Dime, Tiradentes, para que carafio queremos nós a madeira? –preguntou el–. Mellor estaba na selva.

			Coa perna boa pegou unha patada de anoxo contra un tronco.

			—Mala racha levamos este ano, cacho na tose! –murmurou o xigantón barbudo–. Primeiro, un barco con residuos radioactivos. Outro con especies prohibidas. E un terceiro con pesticidas. É que xa non hai ninguén no mundo que transporte algo de proveito? Polo menos viño do Porto, cacho na tose!

			A continuación ruxiu coma unha fera estafada na carnaza:

			—Traede a Polisón!

			Dous tipos fortemente armados conduciron ante o adramán un home africano. Estaba realmente abraiado. Unha colección de medo nos ollos.

			—A ver, Polisón. Nós fomos legais contigo. Recollémoste no mar, cando xa as quenllas estaban relambéndose de gusto coma se foses un pastel de chiculate. Pero ti non fuches legal!, Polisón, ti mentiches. E iso non está ben, Polisón.

			—Zi, zeño Bala Perdida. Ouro, moito ouro! –dixo o africano, abrindo os brazos coma se abranguese todo o barco.

			—Ouro? Así que na túa terra chamádeslle ouro á madeira? Moita debe ser a seca, cacho na tose!

			Pegou outra patada no tronco, agora coa perna de pau. Esta vez a madeira resoou coma se un mazo golpease nun bombo.

			—Escoitastes?

			—Ese tronco parece oco, patrón –dixo o que atendía por Teixo.

			—Cacho na tose, que alguén traia unha serra! –urxiu o xigantón.

			Aserrando, aserrando, a cabeza do tronco caeu como a tapa dun bocoi.

			—Meu Deus! –exclamou persignándose o xefe dos asaltantes.

			Á luz das lanternas, o interior do tronco refulxía como unha veta preciosa aberta nas tripas dun bosque milenario. O xigantón colleu con moito coidado un dos lingotes de ouro e observouno abraiado, coma se estivese a piques de cegalo.

			O lingote tiña impresa unha aguia e unha esvástica: a cruz gammada dos nazis.

			—Pecado, pecado, pecado! –berrou o paxarón, alzando o voo.

O Celtic News

			O meu nome é Rosa Ribeiro O’Flaherty pero cando escribo sobre animais chámome O Ganso Salvaxe. Ás veces asino tamén como Tulipán Negro na sección de xardinaría. E cando me vén unha pena grande, a nostalxia do perdido, escribo poemiñas aos que lles poño debaixo o nome de Fernando Ribeiro ou de Rose O’Flaherty, os meus pais.

			El era un periodista que percorreu o mundo como correspondente de guerra. Estivo no Vietnam, en Irlanda do Norte e en Nicaragua. Neste último país perdeu un ollo e entón volveu á casa e fundou un pequeno xornal, o Celtic News, pensado para escribir sobre as cousas bonitas. No Celtic News, por exemplo, non se fala de accidentes ni de asasinatos. O meu pai dicía que quería reservar o ollo san para mirar só as cousas fermosas e boas da vida.

			Cando me quería facer rir, cantaruxaba sempre unha canción mariñeira.

			Non hai nada, pai,

			como o doce colo da nai.

			Ela, a miña nai Rose, fora actriz de teatro e o meu pai coñeceuna en Galway, Irlanda, cando facía de Xulieta, na obra Romeo e Xulieta, de William Shakespeare, e namorouse nada máis vela saír ao escenario. Sempre contaban, con moito sorriso, que se fixeron noivos despois de falarse soamente cento vinte e sete palabras.

			«Así fican limpos de pecado os meus labios polos teus», di Romeo. E dálle o primeiro

			
			
		

	OEBPS/image/bala_perdida_07_fmt.jpeg





OEBPS/image/bala_perdida_01_fmt.jpeg





OEBPS/image/bala_perdida_04_fmt.jpeg





OEBPS/image/logo_xuvenil_sopa_fmt.jpeg
XERAIS





OEBPS/image/bala_perdida_portadinh_fmt.jpeg





OEBPS/image/mapa_corr_fmt.jpeg
II‘ Ianda
Mar Celta

Mar d2 Nebea

Acantilade da Herbeira

Santo André
de Teixido

Antigo

Reine
de

Galicia

A
o






OEBPS/image/bala_perdida_03_fmt.jpeg





OEBPS/image/00_cuberta_fmt.jpeg
Manuel Rivas

Bala Perdida

Iustracions
de Miguelanxo Prado

SZXERAIS






OEBPS/image/bala_perdida_06_fmt.jpeg





OEBPS/image/bala_perdida_02_fmt.jpeg





OEBPS/image/bala_perdida_05_fmt.jpeg





